ቻይና አፍሪካ ከድህነት ለመውጣት የምታደርገውን ጥረት እደግፋለሁ አለች
የአፍሪካ አገራት ከድህነት ለመውጣት የሚያደርጉትን ጥረት ቻይና እንደምትደግፍ የአገሪቱ ውጭ ጉዳይ ሚኒስትር ዋንግ ይ ገለጹ። የአፍሪካ ህብረት አመራር አካዳሚ ከቻይናው ዘጂያንግ ኖርማል ዩኒቨርስቲ ጋር በመተባበር ለሁለት ቀናት የሚቆይ የቻይና አፍሪካ 'ቲንክ ታንክ' ፎረም ዛሬ በህብረቱ አዳራሽ ተጀምሯል።ሚኒስትሩ በመክፈቻ ንግግራቸው እንዳሉት ቻይና በድህነት ቅነሳ ተግባር ላይ ለአፍሪካ አገራት ያላትን ልምድ በማካፈልና አቅጣጫዎችን በማሳየት የሚጠበቅባትን ለማድረግ ዝግጁ ናት።''አገሬ ከአፍሪካ ጋር በተለያዩ የትብብር መስኮች ግንኙነቷን ማጠናከር ትፈልጋለች'' ያሉት የውጭ ጉዳይ ሚኒስትሩ እነዚህ የትብብር መስኮች ከአህጉሪቱ የልማት አጀንዳ ጋር የሚጣጣሙ መሆናቸውን ጠቅሰዋል።  ሠላምና መረጋጋት፣ የህብረተሰብ ጤና አገልግሎት፣ የሰው ኃብት ልማትና በልማት ስትራቴጂዎች ላይ ቻይና ድጋፏን እንደምታጠናክርም አስታውቀዋል።ቻይና ለበርካታ የአፍሪካ ተማሪዎች ነጻ የትምህርት ዕድል እየሰጠች መሆኑን ጠቅሰው፤ በሰው ኃብት ልማት የምታደርገውን ድጋፍ እንደምትቀጥል አረጋግጠዋል።''የቻይና ድጋፍ አህጉሪቱ ለማሳካት ያቀደችውን አጀንዳ 2063 ዕውን በማድረግ በኩል የላቀ ሚና ይጫወታል'' ያሉት ደግሞ የአፍሪካ ህብረት ኮሚሽን ሊቀ-መንበር ሙሳ ፋቂ ማህማት ናቸው። ሊቀመንበሩ፤ አፍሪካ ከቻይና ጋር በመንገድ፣ በባቡር ግንባታና በተለያዩ የመሰረተ ልማት ዘርፎች ሁሉን አቀፍና ውጤታማ ግንኙነት እንዳላት ገልጸው በቀጣይ አህጉሪቱ የልማት ስራዎችን በራሷ አቅም እንድታከናውን ፎረሙ የጎላ ሚና ይኖረዋል ብለዋል። ቻይና ድህነትን በመቀነስ ረገድ ተጠቃሽ ተግባር ማከናወኗን የገለጹት፤ ሊቀ-መንበሩ ሁሉም የአፍሪካ አገራት የቻይናን የዕድገት ተሞክሮ በመውሰድ ወደ ተግባር መቀየር እንደሚኖርባቸው አስገንዝበዋል።የጠቅላይ ሚኒስትሩ ልዩ አማካሪ ዶክተር አርከበ ዕቁባይ በበኩላቸው ኢትዮጵያ ከቻይና በመሰረተ ልማትና በኢንዱስትሪ ዘርፍ በርካታ ልምዶችን በመቅሰም ውጤታማ ተግባራት ማከናወኗን አስረድተዋል።የአፍሪካና ቻይና ጥናትና ምርምር ተቋማትና ባለሙያዎች በአፍሪካ ብልጽግና እንዴት ይመጣል? የሚገጥሙ ችግሮች ምንድናቸው? በቀጣይ ምን አይነት ስትራቴጂ ያስፈልጋል? በሚሉ ነጥቦች ዙሪያ ሰፋ ያለ ውይይትና የተሞክሮ ልውውጥ ያደርጋሉ-(ኢዜአ)። 